RESOLUCIÓN do 24 de outubro de 2006 pola que se convoca un curso sobre deontoloxía policial, que se desenvolverá a través da internet.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 31/10/2006

Dentro das actividades programadas para o ano 2006, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a celebración dun curso sobre deontoloxía policial,
que se desenvolverá a través da internet, que deberá desenvolverse conforme as seguintes bases:
Obxectivos.
-Coñecer o marco ético da actuación profesional dos membros das forzas e corpos de seguridade, tendo en conta as disposicións xurídicas vixentes e os códigos de conduta nacionais e internacionais.
-Capacitar o alumno para valorar o comportamento socioprofesional naquelas situacións máis delicadas
e/ou conflitivas, de xeito que a resposta se adecue aos requirimentos ético-xurídicos e de actuación profesional.
Destinatarios.
O curso vai dirixido aos membros dos corpos de policía local dos concellos de Galicia e aos membros da Unidade do CNP adscrita á Comunidade Autónoma de Galicia. No caso de quedaren prazas vacantes, tamén se admitirán funcionarios do CNP e da Garda Civil.
Inscrición.
A inscrición dos participantes será totalmente gratuíta.
Prazas e selección.
Ata 75 prazas, que serán outorgadas por rigorosa orde de entrada de solicitudes.
Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo, pero tamén a través do correo electrónico, sen prexuízo da acreditación posterior.
2. O prazo para a presentación de instancias rematará o día 16 de novembro ás 14.00 horas.
3. As instancias deberán enviarse ao Centro de Estudos Xudiciais e Seguridade Pública de Galicia, sito na avenida da Cultura, s/n, 36680 A Estrada; por correo electrónico a través da páxina web
http://cexesga.xunta.es
, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase desde o 20 de novembro ao 4 de decembro e terá unha valoración de carga horaria de 20 horas lectivas.
Contido.
Módulos:
1. Actuacións en relación coas persoas.
2. Actuacións nas relacións internas.
3. Fundamento dos principios básicos de actuación.
Relación de admitidos.
A relación de admitidos farase publica o día 17 de novembro a partir das 14.00 horas, no taboleiro de anuncios do Centro de Estudos Xudiciais e Seguridade Pública de Galicia e na páxina web
http://cexesga.xunta.es
, ou ben poden coñecer e confirmar a súa asistencia chamando ao teléfono 986 59 02 41.
Requirimentos técnicos mínimos para os equipamentos dos alumnos.
Os requirimentos técnicos para usar a web dos cursos do Cexesga (baseada nunha ferramenta de aprendizaxe electrónica ou e-learning son de nivel básico:
Hardware.
A configuración mínima dun PC doméstico (en xeral, calquera con menos de cinco anos) é suficiente.
Software.
Calquera navegador web actual (de versión recente) sobre calquera sistema operativo de uso común.
Por exemplo:
-En windows pódense empregar o Mozilla Firefox, o Opera ou o Internet Explorer.
-En Linux pódese empregar o Firefox, o Konqueror ou o Opera.
Comunicacións.
Para acceder á estrutura de xestión do curso abonda unha conexión de baixa velocidade (por exemplo: unha conexión telefónica con módem a 40 kbps permite interactuar comodamente coa ferramenta de xestión do curso).
Temporalización dos contidos e probas parciais.
Neste procedemento os contidos do curso irán sendo facilitados aos alumnos en etapas sucesivas, do seguinte xeito:
-O día 20 de novembro o primeiro módulo, do cal haberá un exame tipo test con tempo limitado, tendo o alumno a necesidade de superalo para poder continuar no curso.
-Unha vez superada esta proba, os alumnos terán acceso ao segundo módulo, do cal haberá tamén unha proba ao seu remate.
-E por último, no caso de superala, terá acceso ao último módulo, que tamén comportará a realización dunha proba final.
Proba final.
O día 4 de decembro, ao longo de todo este día, os alumnos que opten ao certificado de aproveitamento deberán superar unha proba final do conxunto dos contidos, o que lles dará acceso a este certificado. Noutro caso outorgaráselles certificado de participación activa.
Incompatibilidade.
A participación neste curso resultará incompatible coa admisión do alumno noutra actividade do Cexesga que se desenvolva pola internet.
Certificado de aproveitamento.
Ao remate do curso entregaráselle un certificado de aproveitamento a aquelas persoas que acrediten
a superación de todas as probas e casos prácticos que se presenten.
Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento
do curso para adaptalo ás necesidades da Administración e ás continxencias que poidan xurdir.
A Estrada, 24 de outubro de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia